Teija Soini

Pitkällä aikavälillä koiranlihan vienti voisi Peltolan arvion mukaan työllistää useita kymmeniä viljelijöitä. Kuvan koira ei ole joutumassa kenenkään ruokapöytään.

Kuala Lumpurissa, Malesiassa asuva konsultti Juhani Peltola toteaa MT:n mielipidekirjoituksessaan, että Suomessa pitäisi alkaa tuottamaan koiranlihaa.

Tämä haluttu ravintolaliha tuotettaisiin liharotuisesta koirasta, eikä esimerkiksi villakoirasta tai chihuahuasta.

Peltola toteaa kirjoituksessaan, että hän on ollut yhteydessä Suomen viranomaisiin viime syksynä. Hän kertoo saaneensa negatiivista palautetta Evirasta sen jälkeen, kun hän esitti Eviralle eurooppalaiselta muun muassa lihatuotteita ravintoloihin välittävältä yhtiöltä saamansa yhteydenoton.

"Vaikka Evira kehuu auttavansa viennissä, niin tuntuu siltä, että se koettaa kaikin tavoin estää viennin byrokratialla tai ”kaupunkiviherhörhöilyllään”", Peltola kritisoi.

Evira tyrmäsi konsultin ajatukset toteamalla, etteivät he tule koskaan hyväksymään koiranlihan tuotantoa, sillä koira on lemmikki.

Konsultin visiossa koiranlihaa vietäisiin esimerkiksi Indonesiaan. Hänen mukaansa koiranlihasta saisi kovan hinnan. Pitkällä aikavälillä koiranlihan vienti voisi Peltolan arvion mukaan työllistää useita kymmeniä viljelijöitä.

Koiranlihatuotantoa ei kuitenkaan ole mahdollista saada pystyyn sormia napsauttamalla. Konsultin arvion mukaan tuotannon pystyyn saaminen veisi aikaa neljästä kuuteen vuotta, sillä jalostus- ja lisäysaineistojen tuottaminen kestäisi usean vuoden.

Olympialaisten yhteydessä Etelä-Korea tuli varsin tutuksi epäinhimillisestä koirien kasvatuksista. Peltolan mukaan Suomessa voitaisiin tarjota eläimille paljon Aasiaa parempi tuotantoympäristö.

"Koira erittäin maukkaana lihana olisi oiva vaihtelu monelle ravintola-asiakkaalle. Miksi kaikkien tulisi tuottaa vain possua, broileria tai nautaa?", hän pohtii.

Peltolan koko mielipidekirjoituksen pääset lukemaan tästä.